b'\n_START_ARTICLE_\nSaab 98\n_START_PARAGRAPH_\nSaab 98 on Saabin henkil\xc3\xb6automalli, joka piti julkistaa vuonna 1974. Se oli kooste Saab 95- ja 96 -malleista, jotka sen oli tarkoitus korvata markkinoilla. Projekti kuitenkin hyl\xc3\xa4ttiin kannattamattomana.\n_START_SECTION_\nHistoria\n_START_PARAGRAPH_\nSaab 98 -projekti kulki aluksi nimell\xc3\xa4 X14 ja se alkoi vain kaksi vuotta Saab 99 -mallin ilmestymisen j\xc3\xa4lkeen. Vuoden 1974 Saab 99:ss\xc3\xa4 Saab julkisti combi coup\xc3\xa9 -korimallin ja sit\xc3\xa4 oli tarkoitus soveltaa nyt uusiksi. Saab 98:n muotoilu perustui Saab 95:een ja siit\xc3\xa4 vastasi Bj\xc3\xb6rn Envall. Mukana oli my\xc3\xb6s italialainen Sergio Coggiola, joka oli aiemmin ty\xc3\xb6skennellyt Saab Sonett III:n muotoilun parissa._NEWLINE_Muutamia prototyyppej\xc3\xa4 valmistettiin vuosina 1975 ja 1976, mutta lopulta yhti\xc3\xb6n suunnitelmat muuttuivat. Saab 95:\xc3\xa4\xc3\xa4 pidettiin jo valmiiksi k\xc3\xa4yt\xc3\xa4nn\xc3\xb6llisen\xc3\xa4 perheautona, joka ajoi pitk\xc3\xa4lti samaa asiaa kuin Saab 98. Markkinoilla ei katsottu olevan tilaa uudelle mallille 95:n ja 99:n rinnalla. Niinp\xc3\xa4 koko projektista p\xc3\xa4\xc3\xa4tettiin luopua._NEWLINE_Yht\xc3\xa4 Saab 98 -autoa s\xc3\xa4ilytet\xc3\xa4\xc3\xa4n Saab-museossa Ruotsin Trollh\xc3\xa4ttanissa.'